ВЪПРОСИ И ОТГОВОРИ ПО ПРОЦЕДУРА 

BG161PO003-2.4.01 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ” 

ОТГОВОР НА ВЪПРОС № 53, ПОЛУЧЕН НА 01.06.2011 г.  

И ПУБЛИКУВАН НА 10.06.2011 г.
Въпрос № 53
Представляваме клъстер - сдружение с нестопанска цел, регистрирано по
Закона за юридическите лица с нестопанска цел (ЗЮЛНЦ), с членове
юридически лица.

Имаме следните въпроси:

На стр.16 от ' Насоките за кандидатстване' по  процедура
BG161PO0003-2.4.01, е указано че единият от общите критерии за
допустимост на кандидатите е да са клъстер под формата на обединение,
което може да бъде и юридическо лице с нестопанска цел, регистрирано
съгласно ЗЮЛНЦ. На стр.17 е посочено: „За да удостоверят съответствието
с този критерий за допустимост, към Формуляра за  кандидатстване
кандидатите следва да представят документ, удостоверяващ създаването на
обединение - договор за дружество съгласно чл. 357 от ЗЗД, дружествен
договор, устав или друг приложим учредителен документ, упоменаващ целите
на създаденото обединение (клъстера), правата и задълженията на
участниците във връзка с изпълнението на  дейностите, предлагани по
проекта, включително правата на собственост върху резултатите и ползите
от проекта.“ Аналогично изискване се съдържа и при описанието на
придружителните документи-на стр. 44, относно реквизитите на устава на
юридическите лица с нестопанска цел.

Моля пояснете: 

1) Ще бъде ли счетено за приемливо, ако бъде представен друг документ
(различен от устава), подписан от членовете на сдружението, в който са
описани правата и задълженията на участниците във връзка с изпълнението
на дейностите, предлагани по проекта, както и правата на собственост
върху резултатите и ползите от проекта? Под каква(и) форма(и) ще бъде
счетено за достатъчно и приемливо да бъде съставен друг такъв документ?

2) Изискуемо е описание на правата и задълженията на участниците в
обединението във връзка с изпълнението на дейностите, предлагани по
проекта. Следва ли, че при извършване на разпределение между членовете
на клъстера на изпълнението на дейности (или на част от дейностите) по
проекта, такова разпределение на изпълнението на дейности няма да се
счита за нарушение на ПМС № 55 от 12.03.2007г.? 

3) Сумите, изплатени от клъстера на член на сдружението за изпълнение на
дейност по проекта, която му е разпределена по този ред (т.1, и т.2
по-горе), ще бъдат ли признати за допустим разход по проекта?

Благодаря предварително  !

В.Василев

01.06.2011 г. (дата на постъпване на въпроса)
Отговор № 53
1. С цел да удостоверяват създаването на клъстер под формата на обединение в съответствие с критериите за допустимост на кандидатите, посочени в т. 2.1. от Насоките за кандидатстване, кандидатите следва да представят приложимия за тях учредителен документ в зависимост от правната форма на сдружаване, която са избрали.    
2. Моля вижте публикувания отговор на Въпрос № 52.

Допълнително, следва да имате предвид, че разпределението на дейности между членовете на клъстерното обединение се извършва от гледна точка на управлението и администрирането на проекта – разпределяне на дейности като изготвяне на График за провеждане на процедури за избор на изпълнител съгласно реда и условията, предвидени в ПМС № 55/12.03.2007 г., изготвяне на документацията, необходима за провеждане на процедури за определяне на изпълнител съгласно ПМС № 55/2007 г., изготвяне на технически и финансови междинни отчети и изготвяне на технически и финансов финален отчет, провеждане на работни срещи между членовете на клъстера, организиране от логистична гледна точка на съответните събития, предвидени в рамките на проекта и др. От гледна точка на изпълнението на предвидените по проекта дейности, при определянето на изпълнител бенефициентът е длъжен да прилага ПМС 55/12.03.2007 за условията и реда за определяне на изпълнител от страна на бенефициенти на договорена безвъзмездна финансова помощ от Структурните фондове и Кохезионния фонд на Европейския съюз, Съвместната оперативна програма за трансгранично сътрудничество "Черно море 2007 - 2013 г." и от Финансовия механизъм на Европейското икономическо пространство. Изпълнението на тези дейности от членове на клъстера НЕ Е ДОПУСТИМО.  
3. Моля вижте публикувания отговор на Въпрос № 52. 

Съгласно отговора, даден в подточка 2 по-горе, извършването на дейности по проекта от страна на членове на клъстера, при които се прилагат процедурите за избор на изпълнител съгласно ПМС 55/12.03.2007, е нeдопустимо, в резултат на което разходите, направени във връзка с изпълнението на подобен вид дейности, също биха се считали за недопустими..

